**Kultúrne dedičstvo** možno definovať ako súbor hmotných a nehmotných dokumentov, tvorivej činnosti človeka a vývoja ľudskej spoločnosti od najstarších čias až po súčasnosť majúc na zreteli historickú a kultúrno-spoločenskú hodnotu dokumentov. Je v záujme spoločnosti kultúrne dedičstvo chrániť a zachovávať pre budúce generácie.

Kategórie kultúrneho dedičstva
------------------------------

### Nehmotné dedičstvo

Tvoria ho pamiatky, ktoré nemajú hmotnú podstatu: tradície, folklór, múzické umenie: piesne, básne, povesti, hudobné diela, rituály, spoločenské zvyklosti, vedomosti a skúsenosti týkajúce sa prírody a vesmíru alebo vedomosti a zručnosti potrebné pre tradičné remeslá, jazyk, mená, názvy atď.

Na ochranu tejto kategórie kultúrneho dedičstva, ktoré sa prenáša z generácie na generáciu, bol v roku 2003 podpísaný *Dohovor na ochranu nehmotného kultúrneho dedičstva*. V súvislosti s dohovorom boli vytvorené dva zoznamy nehmotného kultúrneho dedičstva:

* *Reprezentatívny zoznam nehmotného kultúrneho dedičstva ľudstva* (momentálne je na zozname celkovo zapísaných 314 elementov. 5 elementov pochádza zo Slovenska, pozri: Reprezentatívny zoznam nehmotného kultúrneho dedičstva Slovenska)

* *Zoznam nehmotného kultúrneho dedičstva, ktoré si vyžaduje naliehavú ochranu* (momentálne je na zozname zapísaných 38 elementov)

### Hmotné dedičstvo

Patria sem pamiatky majúce hmotnú podstatu, teda nejaký výtvor ľudskej činnosti alebo predmet ktorý pripomína minulosť (budovy, šperky, predmety každodenného použitia, mince a pod.) Môžeme ho rozčleniť na tieto podkategórie:

* *Pamiatkový fond* - zahŕňa pamiatky a pamiatkové územia t. j. stavby, parky, sochy, obrazy a pod.
* *Zbierkový fond* - zahŕňa muzeálne a galerijné predmety a objekty, teda všetko to, čo tvoria zbierky v múzeách a galériách
* *Archívny fond* - archívne dokumenty a zbierky umiestnené v rámci siete archívov, vrátane filmových a zvukových dokumentov
* *Knižný fond* - tvoria archiválie, písomnosti, prvotlače, monografie, zborníky a podobne (nap. fond spravovaný sústavou knižníc Slovenskej republiky

Dokumentácia kultúrneho dedičstva
---------------------------------

Súčasťou kultúry každej spoločnosti je dokumentácia kultúrneho dedičstva. Jej význam potvrdzuje i existencia rovnomenného odboru štúdia na vysokých školách. 

Odbor Dokumentácia kultúrneho dedičstva bol na Žilinskej univerzite v rámci Fakulty Prírodných vied akreditovaný v júli 2002. Produkuje kvalifikovaných odborníkov, ktorí sa môžu uplatniť v rámci knižnično-informačnej vedy v sieti archívov, múzeí a knižníc. Teoretickým a odborným základom štúdia sú základy knižničnej a informačnej vedy, teória komunikácie, filozofia, kultúrna história, mediálny manažment, dokumentológia, bibliografia, základy psychológie, knižná kultúra, biografistika, základy muzeológie a archívnictva, základy konzervovania, reštaurovania a ochrany dokumentov, knižničné a informačné systémy a služby, práca s informačnou a komunikačnou technológiou.
Absolventi sú spôsobilí vykonávať podľa dosiahnutého stupňa vzdelania tieto profesie:

* knihovník, informačný špecialista – bakalárske štúdium
* vedúci knihovník, informačný analytik, informačný manažér – magisterské štúdium

Digitalizácia kultúrneho dedičstva
----------------------------------

Hlavnou myšlienkou digitalizácie kultúrneho dedičstva je jeho ochrana a zachovanie pre budúce generácie, ako aj zabezpečenie jeho sprístupnenia širokej verejnosti. 

Jednou z inštitúcií, ktorá túto úlohu na Slovensku zastrešuje je Národné osvetové centrum, ktoré bolo prijímateľom národných projektov Centrálna aplikačná infraštruktúra a registratúra (CAIR) a Harmonizácia informačných systémov (HIS). Tieto projekty nerealizovali samotnú digitalizáciu kultúrneho dedičstva, ale vytvorili vhodné prostredie na spracovanie, evidenciu a sprístupnenie kultúrnych a digitálnych objektov na centrálnej úrovni pre zapojené pamäťové a fondové inštitúcie a verejnosť. Jedným z výstupov je prezentačný webový portál Slovakiana, ktorého hlavným cieľom je sprístupnenie kultúrneho dedičstva Slovenska širokej verejnosti. Portál umožňuje používateľom digitálny obsah vyhľadávať, prezerať, sťahovať, zdieľať a ďalej s ním pracovať.

Referencie
----------

1. 1 2  DUDÁŠ, P.. *Prednášky o ochrane kultúrneho dedičstva*. [s.l.] : Žilinská Univerzita, 2009.
2. ↑  FORBESTCLIENTS.COM. *Nehmotné kultúrne dedičstvo SR* [online]. www.unesco.sk, [cit. 2018-02-20]. Dostupné online.
3. ↑  KOVAČKA, M.. Dokumentácia kultúrneho dedičstva na Žilinskej univerzite. *Bulletin SAK*, 2003, roč. 11, čís. 1. Dostupné online [cit. 2009-11-13]. Archivované 2008-07-03 z originálu.
4. ↑   *Bakalárske i magisterské štúdium v odbore Knižnično-informačné štúdia - profil štúdia* [online]. Žilinská univerzita, [cit. 2010-09-22]. Dostupné online. Archivované 2010-03-10 z originálu.

Externé odkazy
--------------

* Slovakiana - domovská stránka
* Národné osvetové centrum - domovská stránka
* Ministerstvo kultúry SR - domovská stránka